A BIZOTTSÁG HATÁROZATA
(2009. október 22.)
a 2004/233/EK határozat I. mellékletének az egyes húsevő háziállatok veszettség elleni vakcinázásának hatékonysági vizsgálatára jóváhagyott laboratóriumok jegyzéke Dániára vonatkozó bejegyzésének tekintetében történő módosításáról
(az értesítés a C(2009) 7951. számú dokumentummal történt)
(EGT-vonatkozású szöveg)
(2009/779/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős különleges intézet kijelöléséről szóló, 2000. március 20-i 2000/258/EK tanácsi határozatra (1) és különösen annak 3. cikkére,
mivel:
(1)
A 2000/258/EK határozat a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős intézetként a franciaországi Agence Française de Sécurité Sanitaire des Aliments de Nancy laboratóriumát (a továbbiakban: nancy-i AFSSA laboratórium) jelölte ki.
(2)
A 2000/258/EK határozat előírja, hogy a nancy-i AFSSA laboratóriumnak el kell küldenie a Bizottság számára azon közösségi laboratóriumok listáját, amelyek e szerológiai vizsgálatok lebonyolítására jogosultságot nyernek. Ennek megfelelően a nancy-i AFSSA laboratórium a szerológiai vizsgálatok elvégzéséhez engedélyre váró laboratóriumok értékeléséhez a bevett szakmai vizsgálati eljárást használja.
(3)
Az egyes húsevő háziállatok veszettség elleni vakcinázása hatékonysági vizsgálatának laboratóriumok számára történő engedélyezéséről szóló, 2004. március 4-i 2004/233/EK bizottsági határozat (2) a nancy-i AFSSA laboratórium által közzétett szakmai vizsgálatok eredménye alapján jegyzékbe foglalja a tagállamok jóváhagyott laboratóriumait. Az említett határozat mellékletében szereplő jegyzék tartalmazza a dán élelmiszer- és állat-egészségügyi kutatóintézetet (Danish Institute for Food and Veterinary Research) is.
(4)
A laboratóriumban végbement adminisztratív változásokat követően, amelyek nincsenek hatással a laboratórium működésére, jóváhagyására és engedélyezésére, Dánia kérelmet nyújtott be a laboratórium nevének és elérhetőségének módosítása tekintetében.
(5)
A 2004/233/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/233/EK határozat I. mellékletében a Dániára vonatkozó bejegyzés helyébe a következő szöveg lép:
„(DK) Dánia
Technical University of Denmark
National Veterinary Institute
Lindholm
DK-4771 Kalvehave
Tel.: +45 35 88 60 00
Fax: +45 35 88 79 01
E-mail: vet@vet.dtu.dk”
2. cikk
Ennek a határozatnak a tagállamok a címzettjei.
Kelt Brüsszelben, 2009. október 22-én.